Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно Европейския фонд за морско дело и рибарство [за отмяна на Регламент (ЕО) № 1198/2006 на Съвета, Регламент (ЕО) № 861/2006 на Съвета и Регламент (ЕС) № XXX/2011 на Съвета относно интегрираната морска политика /* COM/2011/0804 окончателен - 2011/0380 (COD) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО Предложението на Комисията за многогодишната финансова рамка (МФР) за 2014—2020 г., прието на 29 юни, установи бюджетната рамка и основните насоки за финансирането на общата политика в областта на рибарството (ОПОР) и на интегрираната морска политика (ИМП). Освен това на 13 юли 2011 г. Комисията прие пакет, определящ новата законодателната рамка за ОПОР. През периода 2008—2010 г. интегрираната морска политика (ИМП) беше финансирана чрез поредица от пилотни схеми и действия за подготовка. Комисията предложи нов финансов инструмент за периода 2012—2013 г. Със стартирането на новата МФР ще бъде необходимо да се приеме дългосрочен инструмент за финансово подпомагане на ИМП. На 6 октомври 2011 г. Комисията прие предложение за регламент относно общи разпоредби, определящ общите правила за фондовете със споделено управление, чиято основна цел е опростяване на осъществяването на политиките. Европейският фонд за регионално развитие, Европейският социален фонд, Кохезионният фонд, Европейският земеделски фонд за развитие на селските райони и бъдещият Европейски фонд за морско дело и рибарство (фондове от ОСР) изпълняват допълващи се цели на политиката и използват един и същ начин на управление. В Регламента относно общите разпоредби са предвидени поредица от общоприложими правила за тези фондове. Въпросните разпоредби се отнасят до общи принципи като партньорство, управление на много равнища, равнопоставеност между мъжете и жените, устойчивост и спазване на приложимото европейско и национално законодателство. Предложението съдържа също така общоприложимите елементи на стратегическото планиране и програмиране, включително списък с тематични цели, основани на стратегията „Европа 2020“, разпоредби относно общата стратегическа рамка на равнище ЕС и относно договорите за партньорство, които ще бъдат сключвани с всяка държава-членка. То въвежда макроикономически условия и определя общ подход към усилията за оптимизиране на резултатите на фондовете от ОСР. В съответствие с това предложението включва предварителни условия и преглед на резултатите, но също така мерките за наблюдение, докладване и оценка. Предвидени са също така общи разпоредби по отношение на правилата за допустимост и са определени специални условия за финансовите инструменти и развитието, направлявано от потребностите на населението в съответните райони. Част от мерките за управление и контрол също са общоприложими за всички фондове от ОСР. Настоящото предложение за регламент за Европейски фонд за морско дело и рибарство (ЕФМДР) се стреми към постигане на целите на реформираната ОПОР и на ИМП. То се основава на следните цели, които са предефинирани от гледна точка на финансирането: (1) насърчаване на устойчив и конкурентоспособен сектор на рибарството и аквакултурите; (2) подпомагане на разработването и прилагането на интегрираната морска политика на Съюза в допълнение към политиката на сближаване и на ОПОР; (3) насърчаване на балансирано и приобщаващо териториално развитие на рибарските райони (включително аквакултури и риболов във вътрешни водоеми; (4) участие в изпълнението на ОПОР. В момента в рамките на Световната търговска организация се провеждат преговори по нови дисциплини, свързани със субсидиите за сектора на рибарството. Те са още на предварителен етап, което не позволява да се прогнозират резултатите от тях. Ако обаче в резултат на тези преговори възникнат нови задължения за ЕС, следва да се осигури тяхната съвместимост с предложението за ЕФМДР. С оглед на това може да се наложи извършването на анализ на съвместимостта на съответните мерки по ЕФМДР. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО Въз основа на последващата оценка на ФИОР, междинната оценка на ЕФР и оценката на въздействието на реформата на ОПОР, в оценката на въздействието на ЕФМДР се прави оценка на три алтернативни сценария: i) „ЕФР+“, който представлява продължение на настоящия ЕФР без повечето директни субсидии за флота и подпомагането, насочено към целите на реформата на ОПОР; ii) „ЕФР+ интеграция“, в рамките на който са интегрирани останалите инструменти за финансиране на ОПОР в единен фонд след ЕФР, но е запазен същия метод на управление като понастоящем и iii) „ЕФР+ сближаване“, в който е интегрирано също така подпомагането на ИМП в рамките на новия единен фонд, като всички инструменти са преминали в максимална степен към споделено управление.. Тези три сценария на политики бяха хармонизирани с предпочитания сценарий за реформата на ОПОР и оценени въз основа на един и същ базов сценарий. При тях бяха взети предвид също така резултатите от консултациите, които започнаха с приемането на Зелената книга през април 2009 г. Обобщението на резултатите от тези консултации е следното: – В много от предоставените мнения се призовава за продължаване на публичното финансиране на рибарството, въпреки че няколко държави-членки и повечето НПО твърдят, че така се съхраняват нежизнеспособни структури, допринася се за прекомерно големия капацитет и се запазва зависимостта на отрасъла от субсидии. – Има съгласие по въпроса, че всяко бъдещо подпомагане следва да съпътства осъществяването на реформата на ОПОР и да поема част от разходите за приспособяване на отрасъла. – Финансирането от ЕС следва да се съсредоточи върху научните изследвания и иновациите, по-доброто опазване на морската среда и подпомагането на рибарските организации и местното развитие. – Връзката с ИМП се счита за важна — морските политики повече не могат да останат изолирани, а съгласуваността между ОПОР и ИМП е необходимо да бъде засилена. – Необходимо е по-сериозно обвързване между финансирането от ЕС и постигането на целите на ОПОР. Спазването на правилата/целите следва да бъде фактор при отпускането на средства. – Група от държави-членки изрази сериозна подкрепа за по-секторен подход към разпределението на финансирането (свързано с големината на сектора на рибарството, вместо с равнището на икономическото развитие, какъвто е случаят понастоящем), докато ЕП се противопоставя на подобна концепция. – Има общо съгласие относно важността на дребномащабните крайбрежни флотове (ДМКФ), които все още са значителен източник на работни места в крайбрежните общности. Някои държави-членки желаят привилегирован достъп до финансиране на тези флотове, докато други не одобряват специфичния подход. – По-голямата част от отрасъла и държавите-членки считат, че финансирането от ЕС следва да продължи да подпомага общите услуги (като контрол и събиране на данни). В допълнение към публичната консултация бяха проведени близо 200 срещи със заинтересовани страни. През 2010 г. и 2011 г. бяха проведени също така редица срещи, на които бяха обсъдени реформата и финансирането на ОПОР. По-специално: i) на 13 април 2010 г. в Брюксел бе организиран специализиран семинар, посветен на бъдещия ЕФР, в който взеха участие заинтересовани страни от сектора, профсъюзите, ЕП и държавите-членки; ii) две срещи с държавите-членки се проведоха в Gand (12—14 септември 2010 г.) и Noordvijk (9—11 март 2011 г.); iii) на 12—13 април 2011 г. в Брюксел се проведе конференция за бъдещето на местното развитие в рибарските райони. В крайна сметка Комисията, Съветът и ЕП потвърдиха приложимостта на интегрирания подход към морските дела и необходимостта от финансиране на ИМП. Оценката на въздействието заключи, че „ЕФР+ сближаване“ има по-добри резултати от другите два варианта по трите показателя за въздействие, избрани за целите на анализа: намаляване на въздействието на рибарството върху околната среда, преустановяване на изостаналостта в областта на иновациите в рибарството и аквакултурите и брой на създадените работни места в зависимите от рибарството общности. 3. ПРАВНИ ЕЛЕМЕНТИ НА ПРЕДЛОЖЕНИЕТО Предлага се по-голямата част от настоящите финансови инструменти на ОПОР и ИМП да бъдат интегрирани в един фонд, с изключение на споразуменията за устойчиво рибарство (СУР) и задължителните вноски в Регионалните организации за управление на рибарството (РОУР). ЕФМДР е структуриран около 4 стълба: · интелигентно и екологосъобразно рибарство (споделено управление) — за насърчаване на прехода към устойчив риболов, който е по-избирателен, не води до изхвърляне на улов, причинява по-малко щети на морските екосистеми и така допринася за тяхното устойчиво управление, както и за осигуряване на подкрепа, насочена към иновациите и добавената стойност, като секторът на рибарството стане икономически жизнеспособен и устойчив на външни сътресения и на конкуренция от трети държави; · интелигентен и екологосъобразен сектор на аквакултурите (споделено управление) — за постигане на икономически жизнеспособен, конкурентоспособен и екологосъобразен сектор на аквакултурите, който е в състояние да устои на световната конкуренция и осигурява здравословни продукти с висока хранителна стойност на потребителите в ЕС, · устойчиво и приобщаващо териториално развитие (споделено управление) — с цел да се преодолее западането на много крайбрежни и некрайбрежни общности, които зависят от риболова, чрез добавяне на по-голяма стойност за рибарството и свързаните с него дейности и чрез диверсификация в посока други сектори на морската икономика; · интегрирана морска политика (пряко централизирано управление) — с оглед на подкрепата за междусекторните приоритети, които генерират икономии и растеж, но с които държавите-членки няма да се заемат сами, като например познанията за морската среда, морското пространствено планиране, интегрираното управление на крайбрежните зони и интегрираното морско наблюдение, опазването на морската среда, по-специално на нейното биологично разнообразие, и приспособяването към неблагоприятните последствия от изменението на климата върху крайбрежните райони. Освен четирите стълба ЕФМДР ще включва и съпътстващи мерки: събиране на данни и научни консултации, контрол, управление, пазари на риба и рибни продукти (включително и най-отдалечените райони), доброволни плащания в полза на РОУР и техническата помощ. Предложението е в съответствие с принципа на субсидиарност. Общата цел на ЕФМДР е да съдейства за постигането на целите на ОПОР, която попада в изключителните правомощия на ЕС, и да доразвие интегрираната морска политика на ЕС. Тези цели не могат да бъдат постигнати чрез самостоятелни действия на държавите-членки. Постигането им би било възможно на равнище ЕС чрез многогодишно финансиране, което да бъде съсредоточено върху съответните приоритети. 4. Извлечени поуки и нови аспекти на ЕФМДР Принос към стратегията „Европа 2020“ ЕФМДР ще допринесе за постигането на целите на стратегията „Европа 2020“ по трите водещи инициативи: i) „Европа за ефективно използване на ресурсите“, ii) „Съюз за иновации“ и iii) „Програма за нови умения и работни места“. Основният принос на ЕФМДР към „Европа за ефективно използване на ресурсите“ ще се изрази в подкрепа за прехода към устойчиво рибарство, основаващо се на принципа на максималния устойчив улов, преустановяване на изхвърлянето и намаляване на въздействието на рибарството върху морската среда, насърчаване на аквакултурите с високо равнище на опазване на околната среда и засилена координация на морските политики, което води до по-устойчиво използване на ресурсите. Приоритетът на ЕФМДР по „Програмата за нови умения и работни места“ ще бъде повишаване на заетостта, териториално сближаване и социално приобщаване в зависимите от рибарството общности. Диверсификацията на местните икономики, по-специално насочването към други сектори от морската икономика, ще доведе до създаването на нови работни места и възможности за растеж в крайбрежните райони. ЕФМДР също така ще допринесе към инициативата „Съюз за иновации“ посредством подпомагане за иновациите, свързани с продукти и процеси, на всички равнища на производството, предлагането на пазара и веригите за разпространение в секторите на рибарството и аквакултурите, повишаване на добавената стойност на продуктите от риболов и аквакултури, подпомагане за екоиновации и по-нататъшно разработване на нови, иновативни, междусекторни инструменти на политиките, като познания за морската среда, морско пространствено планиране и интегрирано морско наблюдение. Засилено социално измерение ЕФМДР ще насърчава социалното сближаване и създаването на работни места в зависими от рибарството общности чрез добавяне на по-голяма стойност към рибарството и чрез диверсификация в други морски сектори. Ще бъде утвърден подход към устойчивото развитие на рибарските райони, направлявано от потребностите на населението в тях. Също така ЕФМДР признава за първи път ролята, която брачните партньори — главно жени — често изпълняват в семейния риболовен бизнес, в много случаи без никакво правно признаване. Наред с останалите предимства те могат да се възползват от подпомагане по линия на ЕФМДР за обучение — по-специално за придобиването на професионални умения, свързани с предприемачеството и стопанското управление. Същевременно ЕФМДР ще насърчава човешкия капитал и ще спомага за диверсификацията, като дава възможност на местните общности да придобият нужните умения за започване на нови дейности, възникващи в други морски сектори. Този подход ще бъде основан също така на природното и културното наследство, като ще ги превърне във важен актив за местното развитие. Предвид важността на дребномащабните крайбрежни флотове за крайбрежните общности предложението на ЕФМДР е за тях да се прилага по-висок интензитет на помощта, като се въведат някои специални мерки, допустими само за тези флотове. Тези мерки включват професионални консултации по бизнес и маркетинг стратегии и стартиране на дейност, която не е свързана с риболова, и специално подпомагане за иновации, което е особено важно предвид обстоятелството, че по-голямата част от тези риболовни предприятия представляват микропредприятия с ограничен достъп до финансиране. Ще бъде давано предимство на колективните подходи — включително прилаганите от организации на производители, които се основават на социалния капитал и позволяват постигане на критична маса от инвестиции. Тези колективни подходи ще се ползват също така с по-висок интензитет на помощта. Екологична устойчивост Съществуващите мерки са рационализирани и преразгледани с оглед установяване на стабилна връзка с екологичната устойчивост. Свръхкапацитетът продължава да е основният проблем на ОПОР и е една от главните причини за свръхулова. Премахването на свръхкапацитета чрез публична помощ като бракуване се оказа неефективно. Въпреки сумата от 1,7 милиарда EUR, която е изразходвана от 1994 г. насам, в действителност риболовният капацитет не е намалял в повечето флотове на ЕС. Следователно ЕФМДР ще преустанови подкрепата си за бракуването, като спестените по този начин финансови ресурси ще бъдат използвани за по-ефективни форми на съдействие за постигане на устойчив риболов. ЕФМДР ще подпомага прехода към максимален устойчив улов (МУУ) и ще способства за постепенното въвеждане на забрана на изхвърлянето чрез интегрален подход, включващ мерки като подпомагане за по-селективни риболовни уреди и техники, инвестиции в бордови и пристанищни съоръжения, които са необходими за използването на нежелания улов, мерки за предлагане на пазара и преработване. С оглед постигане на тази цел значително е увеличено финансовото подпомагане за събирането на данни и научни препоръки (за да се повиши броят на запасите, за които има научни препоръки) и за контрола на разходите (за да се гарантира по-стриктно спазване). Вниманието ще бъде насочено също така върху развитието на сектора на аквакултурите, гарантиращо ефективни действия за опазване на околната среда и подпомагане на аквакултурите с положително въздействие върху екосистемите. За рибарството в световен мащаб се използват около 1,2 % от глобалното потребление на гориво. Необходимо е да се повиши ефективността на използване на ресурсите и да се намалят емисиите в риболовния сектор, както и — макар и в по-малка степен — в аквакултурите, за да се подпомогне постигането на основната цел на стратегията „Европа 2020“, свързана с изменението на климата. Следователно ЕФМДР ще подкрепя определени мерки за смекчаване на изменението на климата. Акцент върху иновативни, жизнеспособни и конкурентоспособни сектори на рибарството и аквакултурите Затруднения в областта на иновациите се наблюдават както в рибарството, така и в сектора на аквакултурите. Доставянето, предлагането на пазара и търговската реализация понастоящем са организирани по такъв начин, че по-голямата част от предприятията в сектора на риболова и аквакултурите рядко участват в продажбата и предлагането на пазара на техните продукти. 1. В ЕФМДР са включени нови мерки със сериозен акцент върху иновациите, чиято цел е да се насърчи разработването на нови или подобрени продукти, процеси, системи за управление и организация по цялата верига на стойността, за да се помогне на рибарството и аквакултурите да добавят стойност към продуктите си, да се намали въздействието на техните дейности върху околната среда и да се понижат производствените разходи. Иновациите също така ще се насърчават посредством мерки за стимулиране на сътрудничеството между научните среди и рибарите. Подпомагането за развитието, направлявано от потребностите на населението в съответните райони, също ще спомогне за разпространяване на иновациите на местно равнище, тъй като те зависят от конкретния район и могат да бъдат технологични или нетехнологични, а също така основани на нови или на традиционни практики. 2. Същевременно ЕФМДР ще се стреми за първи път да насърчава нови форми на аквакултури с голям потенциал за растеж, като например отглеждани в морето и нехранителни аквакултури, и да дава тласък на стартиращи предприятия. Новите характеристики включват също така подпомагане на мултифункционалните аквакултури, което позволява диверсифициране на доходите на предприятията за аквакултури чрез дейности като риболовен туризъм, преки продажби, екотуризъм или образователни дейности, свързани с аквакултурите. Предлага се също така подпомагане за използването на консултантски услуги от страна на фирмите за аквакултури и мерки за повишаване на потенциала на обектите за аквакултури (включително чрез финансиране за морско пространствено планиране и подобряване на инфраструктурите). Ще се насърчава допълването и взаимодействието с научноизследователски и иновационни програми, предвидени с новата Рамкова програма за научни изследвания („Хоризонт 2020“), която е в процес на подготовка. Нов тласък в разработването на интегрирана морска политика (ИМП) ИМП бе въведена през 2007 г. с цел да се улесни международната и междусекторната координация в морските дейности (морски транспорт, промишленост, крайбрежни райони, енергия от отдалечени от брега енергийни източници, рибарство и морска околна среда). Координирането между предварително обособени по категории политики води до намаляване на разходите и по-голяма ефективност. Финансирането на ИМП по линия на ЕФМДР ще бъде съсредоточено върху разработването на инструменти за междусекторни политики: инициативи, които са от полза за различни сектори, но не могат да бъдат осъществени в рамките на отделните области на политиките. Морското пространствено планиране осигурява стабилна правна рамка за устойчиво управление на морските райони, ресурси и екосистемни услуги. Доказано е, че то ускорява инвестициите в морското дело и намалява правните и административни разходи за предприятията. Интегрираното морско наблюдение дава възможност на публичните органи да споделят данни с оглед на ефективната реакция спрямо морски инциденти в реално време. Чрез него се избягва скъпоструващото дублиране на дейностите по морско наблюдение, които изискват много ресурси. Интегрираното наблюдение осигурява рентабилно взаимодействие, водещо до по-добро използване на обществените средства. „Познанията за морската среда 2020“ цели обединяване на фрагментираните знания за морската среда, с които разполага Европа, в ресурс, поставен на свободно разположение на обществеността. Рамковата директива за морска стратегия, която представлява екологичният стълб на ИМП, допълнително ще определи границите на устойчивостта на човешките дейности, оказващи въздействие върху морската среда. Интегрираното управление на морските дела означава изразходване на публичните средства по по-добър начин и оптимизиране на въздействието на различните политики, засягащи морето. В този контекст финансирането ще повлияе и върху развитието на интегрирано управление на морското дело на равнище морски басейн. Координацията на равнище морски басейн гарантира, че средствата се изразходват в рамките на последователна политическа рамка, която съчетава различни източници на финансиране. Включването на ИМП в ЕФМДР подпомага също така интегрирането на морските цели в други фондове, като позволява на морските политики да окажат по-значим принос към стратегията „Европа 2020“. Опростяване и намаляване на административната тежест Интегрирането на пет финансови инструмента за ОПОР и ИМП в единен фонд ще доведе до значително опростяване, дължащо се на рационализираните и обединени правила и процедури. Освен това събирането на данни, контролът и пазарните мерки (включително компенсирането на най-отдалечените райони) ще се управляват заедно с мерките по бившия ЕФР на основата на споделеното управление. Това означава, че четирите набора от финансови решения, докладване, наблюдение и оценка ще бъдат заместени от един. Междинната оценка на ЕФР показва, че основната административна тежест е предизвикана от създаването на системата за управление и контрол. Предложението за Регламент относно общи разпоредби предвижда система за управление и контрол, която е сходна с фондовете от ОСР и се основава на общи принципи. Въвежда се система за национална акредитация, за да се подчертае ангажиментът на държавите-членки за добро финансово управление. Хармонизирани са мерките, въз основа на които Комисията се уверява в редовността на разходите, и са въведени нови общоприложими елементи като декларация за управлението, предоставяща гаранции, и годишно уравняване на сметките. Този подход значително ще намали периода от време, необходим за създаването на системи за управление и контрол, и ще ускори прилагането. По-специално съгласуването на механизма за изпълнение с този на Фонда за развитие на селските райони ще даде възможност на държавите-членки да използват едни и същи органи за управлението на оперативните програми по ЕЗФРСР и ЕФМДР. Това ще доведе до допълнително намаляване на административните разходи благодарение на единния подход спрямо управлението и контрола, в това число докладване, оценка и наблюдение. Общите правила за използването на финансовите инструменти осигуряват по-ясна рамка и разясняват, че финансовите инструменти могат да се използват за всички видове инвестиции и бенефициери. Това позволява приносът на ЕФМДР да се предостави на вече съществуващи финансови институции, за които вече са разработени споразумения за сътрудничество с други фондове на ЕС, като по този начин се избягва административната тежест и дублирането на мерки, а финансовият инженеринг се превръща в по-привлекателна алтернатива на съфинансирането чрез безвъзмездни средства. Интегрираният подход по отношение на развитието, направлявано от потребностите на населението в съответните райони (настояща ос 4), улеснява съвместните предприятия, финансирани със средства от ОСР, като дава възможност за обща оценка и одобряване на стратегиите за местно развитие, позволява финансиране на разходите за управление само от един източник и избягва отчитане на тези разходи към различни органи. Използването на общи показатели ще улесни докладването от страна на държавите-членки, като ще го съсредоточи върху количествено определени данни за напредъка и ще намали описателните елементи. ЕФМДР изяснява също така правилата за спазване на ОПОР, по-специално рамката за събиране на данни, контрола и регламентите относно ННН, като по този начина дава по-голяма правна сигурност на държавите-членки и на бенефициерите. С оглед на допълнителното опростяване на изпълнението на ЕФМДР правилата за допустимост са хармонизирани с други фондове на ЕС. Това ще улесни обработването на проектите за бенефициерите и за националните органи, както и изпълнението на интегрираните проекти. В частта от ЕФМДР при споделено управление ще бъде разрешено по-широко използване на опростените варианти във връзка с разходите (стандартни разходи, плащания на еднократни общи суми и финансиране с фиксирани ставни на безвъзмездни средства), като по този начин ще бъдат намалени разходите за контрол и процентът на грешки. Стратегически подход: ОСР и договорите за партньорство обхващат пет фонда със споделено управление съгласно Регламента относно общите разпоредби. Тази рамка дава възможност за засилена стратегическа съгласуваност между посочените фондове на равнище ЕС. ОСР ще се прилага посредством договори за партньорство, които ще координират фондовете от ОСР на национално равнище. Понастоящем координацията на ЕФР с други елементи на финансирането от ЕС се извършва на принципа на т. нар. „демаркационни линии“ между фондовете, което е довело както до припокривания, така и до пропуски в обхвата на политиките. Следователно е необходим механизъм на по-добра координация, като новият механизъм за изпълнение следва да даде отговор на тези проблеми. ОСР и договорите за партньорство ще заменят стратегическия подход (национални стратегически планове), въведен в настоящия ЕФР, който предполага сериозни ограничения и изисква непропорционално големи усилия от страна на държавите-членки за получаване на ограничено финансиране по линия на ЕФР. Стратегическо програмиране ЕФМДР поставя акцент върху дългосрочните стратегически цели на ОПОР и ИМП, включително устойчиви и конкурентоспособни рибарство и аквакултури, съгласувана рамка на политиките за бъдещото развитие на ИМП и балансирано и приобщаващо териториално развитие на рибарските райони. В съответствие със стратегията „Европа 2020“ тези широки цели за периода 2014—2020 г. са отразени в следните шест приоритета на Съюза за ЕФМДР: – увеличаване на заетостта и подобряване на териториалното сближаване, – насърчаване на иновативен и конкурентоспособен сектор на рибарството, основан на знания, – насърчаване на иновативен и конкурентоспособен сектор на аквакултурите, основан на знания, – насърчаване на устойчив сектор на рибарството с ефективно използване на ресурсите, – насърчаване на устойчив сектор на аквакултурите с ефективно използване на ресурсите, – насърчаване на изпълнението на ОПОР. Тези приоритети ще послужат за основа на финансовото програмиране, включително определянето на целевите показатели във връзка с всеки от тях. Условия Регламентът относно общите разпоредби въвежда нови разпоредби за условията, с които да се гарантира, че финансирането от Съюза създава силен стимул за държавите-членки за постигане целите на „Европа 2020“. Условията ще бъдат както „предварителни“, т.е. трябва да бъдат изпълнени преди отпускането на средствата, така и „последващи“, при които отпускането на 5 % от средствата от ЕФМДР ще зависи от постигнатите резултати. Последващите условия ще се основават на постигането на етапни цели, формулирани във връзка с целеви нива на крайните продукти и резултатите по целите на „Европа 2020“, определени за различните програми в договора за партньорство. Финансовата помощ от Съюза по линия на ЕФМДР ще зависи от това дали държавите-членки и операторите изпълняват целите и правилата на ОПОР, по-специално задълженията за контрол, Регламента относно ННН риболов и задълженията за събиране на данни. Наред с това ще се прилагат предварителни условия по отношение на аквакултурите, като от държавите-членки ще се изисква да изготвят многогодишни национални стратегически планове въз основа на стратегическите насоки на Съюза. Както е предвидено в Регламента относно ОПОР, целта на тези планове, основани на стратегическите насоки на Съюза, ще бъде улесняване на устойчивото развитие на аквакултурите във връзка със сигурността на стопанската дейност, достъпа до вода и пространство и административното опростяване на издаването на разрешения. Тези условия ще насърчат спазването на правилата на ОПОР и ще засилят съгласуваността на цялостната политика. Наблюдение и оценка При междинната оценка на ЕФР се стигна до заключението, че съществуващите показатели са съсредоточени върху крайните продукти и са твърде многобройни. Освен това при тях липсва общ подход и общо определение на единиците, които подлежат на измерване. Във връзка с това ЕФМДР предлага обща стратегическа рамка за наблюдение и оценка (ОСРНО), в която, в сътрудничество с държавите-членки, ще бъде определен набор от общи показатели за крайни продукти, резултати и въздействие, който да бъде приет под формата на акт за изпълнение. Тези показатели ще бъдат свързани с приоритетите на ЕФМДР и това ще позволи агрегирането на данни на равнище ЕС и оценяване на напредъка, ефективността и резултатността на изпълнението на политиката, което е едно от условията за разпределянето на резерва за постигнати резултати. Предварителните оценки ще се използват за определяне стойностите на базовите показатели, основните етапи и целевите показатели, които ще бъдат залагани в договорите за партньорство и ОП. В два специални годишни доклада през 2017 г. и 2019 г. ще бъде разгледано състоянието на изпълнението и ще бъдат направени изводи за следващия програмен период. 4. ОТРАЖЕНИЕ ВЪРХУ БЮДЖЕТА В предложението за МФР е предвидено, че значителна част от бюджета на ЕС следва да продължи да се отделя за политиката в областта на рибарството и морската политика. Пакетът за периода 2014—2020 г. е определен на 7,535 милиарда EUR по текущи цени, включително СУР и задължителните вноски в РОУР, които ще се финансират отделно. Бюджетът на ЕФМДР възлиза на 6567 милиона EUR по текущи цени. Данни относно финансовото въздействие на предложението за ЕФМДР са представени във финансовата обосновка, придружаваща предложението. 2011/0380 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно Европейския фонд за морско дело и рибарство [за отмяна на Регламент (ЕО) № 1198/2006 на Съвета, Регламент (ЕО) № 861/2006 на Съвета и Регламент (ЕС) № XXX/2011 на Съвета относно интегрираната морска политика ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ, като взеха предвид договора за функционирането на Европейския съюз, и по-специално член 42, член 43, параграф 2, член 91, параграф 1 и член 100, параграф 2, член 173, параграф 3, член 175, член 188, член 192, параграф 1, член 194, параграф 2 и член 195, параграф 2 от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Европейския икономически и социален комитет[1], като взеха предвид становището на Комитета на регионите[2], в съответствие с обикновената законодателна процедура, като имат предвид, че: (1) Съобщението на Комисията до Европейския парламент, до Съвета, до Икономическия и социален комитет и до Комитета на регионите, озаглавено „Реформа на общата политика в областта на рибарството“ (наричано по-долу „Съобщение относно ОПОР“) посочва евентуалните трудности, цели и насоки на общата политика в областта на рибарството (наричана по-долу „ОПОР“) след 2013 г. С оглед на обсъжданията на посоченото съобщение ОСП следва да бъде реформирана, считано от 1 януари 2014 г. Споменатата реформа следва да обхваща всички основни елементи на ОПОР, включително финансовите ѝ аспекти.. С оглед постигане на целите на реформата е целесъобразно да бъдат отменени Регламент (ЕО) № 1198/2006 на Съвета за Европейския фонд за рибарство[3], Регламент (ЕО) № 861/2006 за установяване на финансови мерки на Общността за прилагането на Общата политика по рибарство и в областта на морското право[4], разпоредбите на Регламент (ЕО) № 1290/2005 относно гаранционния фонд по отношение на рибни продукти и продукти от аквакултури[5], Регламент (ЕО) № 791/2007 за въвеждане на схема за компенсиране на допълнителните разходи, реализирани в търговията с определени рибни продукти от крайно отдалечените региони Азорските острови, Мадейра, Канарските острови, Френска Гвиана и Реюнион[6] и да бъдат заменени с нов Регламент относно Европейския фонд за морско дело и рибарство (ЕФМДР). Като отчита взаимовръзката между всички въпроси, засягащи европейските океани и морета, новият регламент следва да подпомага също така по-нататъшното развитие на интегрираната морска политика (ИМП), предвидена в [Регламента на Европейския парламент и на Съвета за установяване на програма за подпомагане на по-нататъшното развитие на интегрираната морска политика]. (2) Обхватът на ЕФМДР следва да включва подпомагане на ОПОР, в това число опазването, управлението и експлоатацията на морските биологични ресурси, сладководните биологични ресурси и аквакултури, както и преработката и предлагането на пазара на продукти от риболов и от аквакултури, когато тези дейности се осъществяват на територията на държавите-членки или във водите на Съюза, включително от риболовни кораби под флага на трети държави и регистрирани в тях, или от риболовни кораби на Съюза, или от граждани на държавите-членки, без да се засяга основната отговорност на държавата на флага и като се вземат предвид разпоредбите на член 117 от Конвенцията на ООН по морско право. (3) Успехът на общата политика в областта на рибарството зависи от ефективната система на контрол, инспектиране и правоприлагане, както и от надеждните и пълни данни за целите на научни препоръки и за изпълнението и контрола. Поради тази причина ЕФМДР следва да подпомага споменатите политики. (4) Обхватът на ЕФМДР следва да включва подпомагане на ИМП, в това число разработването и изпълнението на координирани операции и вземане на решения във връзка с океаните, моретата, крайбрежните райони и морските сектори, допълващи различните политики на ЕС, които имат досег с тях, и по-специално общата политика в областта на рибарството, транспортта, промишлеността, териториалното сближаване, околната среда, енергетиката и туризма. Следва да се осигури съвместимост и интеграция между управлението на различните секторни политики в басейните на Балтийско море, Северно море, Келтско море, Бискайския залив и иберийското крайбрежие, Средиземно море и Черно море. (5) В съответствие със заключенията на Европейския съвет от 17 юни 2010 г., когато бе приета стратегията „Европа 2020“, ЕС и държавите-членки следва да работят за постигането на интелигентен, устойчив и приобщаващ растеж, като същевременно насърчават хармоничното развитие на Съюза. По-специално ресурсите следва да бъдат съсредоточени върху постигането на целите на „Европа 2020“, а ефективността следва да бъде повишена посредством по-силния акцент върху резултатите. Включването на ИМП в новия ЕФМДР също допринася за постигането на основните цели на политиката, посочени в съобщението от 3 март 2010 г., озаглавено „Европа 2020 — Стратегия за интелигентен, устойчив и приобщаващ растеж“[7] („стратегия Европа 2020“), и съответства на заложените в Договора общи цели за подобряване на икономическото, социалното и териториалното сближаване. (6) С цел да се гарантира приносът на ЕФМДР към постигането на целите на ОПОР, на ИМП и на стратегията „Европа 2020“, е необходимо вниманието да бъде насочено към ограничен брой основни приоритети, свързани с насърчаване на рибарството и аквакултурите, основани на иновации и знания, популяризиране на устойчив риболов и аквакултури с ефективно използване на ресурсите, както и увеличаване на заетостта и териториалното сближаване чрез отключване на потенциала за растеж и работни места на риболовните общности от крайбрежните райони и вътрешните водоеми, и насърчаване на диверсификацията на риболовните дейности в други сектори на морската икономика. (7) На всички етапи от изпълнението на фонда целта на Съюза следва да бъде премахването на различията и насърчаване на равнопоставеността между мъжете и жените, както и борбата срещу дискриминацията на основата на пол, расов или етнически произход, религия или вярвания, увреждания, възраст или сексуална ориентация. (8) Основната цел на общата политика в областта на рибарството е да гарантира че дейностите в областта на рибарството и аквакултурите допринасят постигане на дългосрочни устойчиви екологични условия, необходими за социално-икономическото развитие. Тя следва да допринесе също така за повишаване на производителността, добър жизнен стандарт за сектора на рибарството и стабилни пазари, както и да гарантира наличието на ресурси и разумни цени на стоките, предлагани на потребителите. (9) От първостепенна важност е въпросите, свързани с околната среда, да бъдат по-добре интегрирани в ОПОР, което следва да допринесе за постигането на целите и задачите на политиката на Съюза в областта на околната среда и стратегията „Европа 2020“. Целта на ОПОР е живите биологични ресурси да се експлоатират по такъв начин, че рибните запаси да се възстановяват и поддържат на равнища, при които максималният устойчив улов може да бъде постигнат най-късно през 2015 г. ОПОР следва да прилага предпазлив и екосистемен подход към управлението на рибарството. Следователно ЕФМДР следва да допринася за опазването на морската среда, както е предвидено в Директива 2008/56/ЕО на Европейския парламент и на Съвета от 17 юни 2008 г. за създаване на рамка за действие на Общността в областта на политиката за морска среда (Рамкова директива за морска стратегия)[8]. (10) Тъй като целите на настоящия регламент не могат да бъдат постигнати в достатъчна степен от държавите-членки предвид мащаба и въздействието на операциите, подлежащи на финансиране по оперативните програми, структурните проблеми, затрудняващи развитието на сектора на рибарството и морския сектор, и ограничените финансови ресурси на държавните-членки, тези цели биха могли да бъдат постигнати в по-голяма степен на равнището на ЕС чрез предоставянето на многогодишна финансова помощ, съсредоточена върху съответните приоритети, като Съюзът може да приема мерки в съответствие с принципа на субсидиарност, предвиден в член 5, параграф 3 от Договора за Европейския съюз. Съобразно принципа на пропорционалност, така както е изложен в член 5, параграф 4 от Договора, настоящият регламент не превишава мерките, необходими за постигането на тази цел. (11) Финансирането на разходите на общата политика в областта на рибарството и на интегрираната морска политика от един единствен фонд — ЕФМДР — следва да даде решение на необходимостта от опростяване, както и да засили интеграцията на двете политики. Разширяването на споделеното управление чрез включване на организациите на общите пазари, в това число компенсацията за най-отдалечените райони, дейностите по контролиране и събиране на данни, следва допълнително да допринесе за опростяването и намаляването на административната тежест както за Комисията, така и за държавите-членки, и да постигне по-голяма съгласуваност и ефективност на отпусканите помощи. (12) Бюджетът на Съюза следва да финансира разходите за общата политика в областта на рибарството и интегрираната морска политика посредством единен фонд — ЕФМДР — било то пряко или в контекста на споделено управление с държавите-членки. Споделеното управление с държавите-членки следва да се прилага не само по отношение на мерки за подпомагане на рибарството, аквакултурите и развитието, направлявано от потребностите на населението в съответните райони, но също така за общата организация на пазарите и компенсацията за най-отдалечените райони, както и дейностите по контрола и събирането на данни. Прякото управление следва да се прилага по отношение на научните препоръки, доброволното участие в регионалните организации за управление на рибарството, консултативните съвети и операциите за изпълнение на интегрираната морска политика. Следва да бъдат определени видовете мерки, които могат да бъдат финансирани по линия на ЕФМДР. (13) Необходимо е да се прави разграничение между категориите мерки за контрол и правоприлагане, които се финансират в рамките на споделеното управление, и тези — в рамките на прякото управление. От съществена важност е да бъдат отделени ресурсите, които следва бъдат предоставени за контрол при споделеното управление. (14) В съответствие с членове 50 и 51 от [Регламента относно общата политика в областта на рибарството] (наричан по-долу Регламент относно ОПОР) финансовото подпомагане от Съюза по линия на ЕФМДР следва да зависи от спазването от страна на държавите-членки, както и на операторите на правилата на ОПОР. Целта на това условие че да отрази отговорността на Съюза да гарантира опазването на морските биологични ресурси по ОПОР с оглед на обществения интерес и в съответствие с член 3 от ДФЕС. (15) Постигането на целите на ОПОР може да се възпрепятства, ако финансовата помощ от Съюза по линия на ЕФМДР се отпуска на оператори, които предварително не отговарят на изискванията, свързани с опазването на морските биологични ресурси в обществен интерес. Поради тази причина следва да се допускат само оператори, които в рамките на определен период от време преди подаване на заявлението за помощ не са участвали в експлоатацията, управлението или притежаването на риболовни кораби, включени в списъка на Съюза на корабите, извършващи ННН риболов, посочен в член 40, параграф 3 от Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999[9], и които също така не са извършили тежко нарушение според член 42 от Регламент (ЕС) № 1005/2008 или член 90, параграф 1 от Регламент (ЕО) № 1224/2009 от 20 ноември 2009 г. а създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006[10], или други нарушения на правилата на ОПОР, които по-специално застрашават устойчивостта на съответните запаси и представляват сериозна заплаха за устойчивата експлоатация на живите морски биологични ресурси, гарантираща възстановяването и поддържането на популациите на подложените на улов видове над равнищата на максималния устойчив улов (наричан по-долу МУУ). (16) Освен това бенефициерите следва да продължат да спазват изискванията, свързани с опазването на морските биологични ресурси в обществен интерес, и след подаване на заявлението за помощ, по време на целия период на изпълнение на операцията и — при определени видове операции — също така за определен период след последното плащане. Подпомагането, отпуснато на бенефициери, нарушаващи изискванията за опазване на морските биологични ресурси в обществен интерес, или удържано от тях, може евентуално да бъде свързано с извършените нарушения и да застраши постигането на целите на ОПОР. (17) Предвидените последици за неизпълнение на условията за допустимост следва да се прилагат в случай на нарушения на правата на ОПОР от страна на бенефициерите. При определяне на размера на недопустимите разходи се вземат предвид сериозността на неспазването на правилата на ОПОР от страна на бенефициера, икономическото предимство, което е получено вследствие на това неспазване или важността на участието на ЕФМДР за икономическата дейност на бенефициера. (18) Постигането на целите на ОПОР ще бъде застрашено също така, ако финансовата помощ от Съюза по линия на ЕФМДР се заплаща на държави-членки, които не изпълняват своите задължения в съответствие с правилата на ОПОР, свързани с опазването на морските биологични ресурси в обществен интерес, като събиране на данни и изпълнение на контролни задължения. Освен това неизпълнението на тези задължения е свързано с риска държавите-членки да не са в състояние да откриват недопустимите за финансиране бенефициери или оператори. (19) Прекъсването на крайния срок за плащане и спирането на плащанията с ограничен във времето обхват на прилагане следва да се използват като предпазни мерки, за да се предотврати извършването на неправомерни плащания и да се стимулират държавните-членки да спазват правилата на ОПОР или да изискват спазване от бенефициера. С оглед на спазването на принципа на пропорционалност финансовите корекции, които оказват ясно определени и неотменими последици, следва да се прилагат само по отношение на разходите, пряко свързани с операциите, по време на които е извършено неспазването на правилата на ОПОР. (20) С цел подобряване на координацията и хармонизиране на прилагането на фондовете, които оказват подкрепа в рамките на политиката на сближаване, а именно Европейския фонд за регионално развитие (ЕФРР), Европейския социален фонд (ЕСФ) и Кохезионния фонд (КФ), с фондовете за развитието на селските райони, а именно Европейския земеделски фонд за развитие на селските райони (ЕЗФРСР), и за морския сектор и сектора на рибарството, а именно Европейския фонд за морско дело и рибарство (ЕФМДР), са определени общи разпоредби за всички тези фондове („фондовете по ОСР“) в [Регламент (ЕС) № […] за определяне на общи разпоредби][11]. В допълнение към настоящия регламент ЕФМДР съдържа специфични разпоредби поради особеностите на ОПОР и ИМП. (21) Като се вземе предвид големината на бъдещия ЕФМДР и в контекста на принципа на пропорционалност разпоредбите, свързани със стратегическото планиране, са дерогирани от Регламента [относно общи разпоредби], поради което през програмния период следва да се проведат най-малко две консултации със заинтересованите страни; не е задължително това да става веднъж годишно, тъй като би представлявало прекомерно голяма административна и финансова тежест както за Комисията, така и за държавите-членки. (22) Действията на Съюза следва да бъдат допълнение към действията, извършвани от държавите-членки, или да оказват принос към тях. Значителна добавена стойност може да бъде осигурена чрез засилване на партньорството между Комисията и държавите-членки посредством организация за участието на различни видове партньори, като се отчитат надлежно институционалните правомощия на държавите-членки. Следва да се обърне специално внимание на гарантирането на подходящо представяне на жените и малцинствените групи. Това партньорство обхваща регионалните, местните и други публични органи, както и други съответни структури, включително онези, които отговарят за околната среда и за насърчаването на равнопоставеността на мъжете и жените, икономически и социални партньори и други компетентни органи. Въпросните партньори следва да бъдат включени в изготвянето на договорите за партньорство, както и в съставянето, изпълнението, наблюдението и оценяването на програмите. (23) Съгласно принципа на пропорционалност средствата, използвани от Комисията и държавите-членки, могат да бъдат изменяни според общата сума на публичните разходи, разпределени за оперативната програма. Такова изменение следва да се прилага по-специално спрямо средствата, използвани за оценяване, контрол и докладване на изпълнението на оперативните програми. (24) Комисията следва да направи годишно разпределение по държави-членки на наличните бюджетни кредити за поети задължения, като използва обективни и прозрачни критерии. Тези критерии следва да включват данни за минали разпределения съгласно Регламент (ЕО) № 1198/2006 на Съвета и за минали усвоявания съгласно Регламент (ЕО) № 861/2006 на Съвета. (25) От огромно значение е изпълнението на определени предварително поставени изисквания в контекста на ОПОР, особено по отношение на представянето на многогодишен национален стратегически план за аквакултури и доказан административен капацитет за изпълнение на изискванията за данни за управлението на рибарството и за правоприлагане във връзка с внедряването на система на Съюза за контрол, инспекции и правоприлагане. (26) В съответствие с целта за опростяване всички дейности на ЕФМДР, попадащи в рамките на споделеното управление, включително контрол и събиране на данни, следва да бъдат организирани в една оперативна програма за всяка държава-членка в съответствие с националната ѝ структура. Програмирането обхваща периода от 1 януари 2014 г. до 31 декември 2020 г. Всяка държава-членка следва да изготви по една оперативна програма. Всяка програма следва да определи стратегия за изпълнение на целите по отношение на приоритетите на Съюза за ЕФМДР и подбора на мерки. Програмите следва да отговарят на приоритетите на Съюза, но също така да се приспособени към националните условия и да допълват другите политики на Съюза, по-специално политиката за развитие на селските райони и политиката на сближаване. (27) С оглед да дадат своя принос за постигането на целта за опростяване на изпълнението на ЕФМДР и да намалят разходите по контрола и процента на грешки, държавните-членки следва да се възползват във възможно най-голяма степен от възможността, която се предлага в [Регламента за определяне на общи разпоредби], да използват еднократни общи суми и други опростени форми на безвъзмездни средства. (28) За целите на осигуряване изпълнението на задълженията за контрол по ОПОР държавите-членки следва да изготвят раздела от оперативната програма, посветен на контрола, в съответствие с приоритетите на Съюза, които са приети от Комисията за тази област на политиката. С оглед на приспособяването на оперативната програма към променящите се нужди от гледна точка на контрол и правоприлагане, разделът от оперативната програма, посветен на контрола, може да се преразглежда редовно въз основа на промени в приоритетите на Съюза по отношение на политиката за контрол и правоприлагане в рамките на ОПОР. Въпросните изменения следва да бъдат одобрени от Комисията. (29) С цел запазване на гъвкавостта при програмирането на дейностите в областта на контрола, преразглеждането на раздела от оперативната програма, посветен на контрола, следва да се извършва по опростена процедура. (30) Държавите-членки следва да изготвят раздела от оперативната програма, посветен на събирането на данни, в съответствие с многогодишната програма на Съюза. С цел приспособяване към специфичните нужди, свързани с дейностите по събиране на данни, държавите-членки следва да изготвят годишен работен план, който следва да ежегодно да се адаптира под ръководството на Комисията и да ѝ се представя за одобрение. (31) От съществена важност за повишаване на конкурентоспособността и икономическите резултати от риболовните дейности е да се стимулират иновациите и предприемачеството. Следователно ЕФМДР следва да подпомага иновативните операции и бизнес развитието. (32) Инвестирането в човешкия капитал също е изключително важно за повишаването на конкурентоспособността и икономическите резултати на риболовните и морските дейности. Следователно ЕФМДР следва да подпомага обучението през целия живот, сътрудничеството между учени и рибари, като стимулира разпространението на знания, както и консултантските услуги, което ще допринесе за подобряване на цялостните резултати и конкурентоспособността на операторите. (33) Като се отчита важността на ролята, която съпругите на самостоятелно заетите рибари изпълняват в дребномащабния крайбрежен риболов, ЕФМДР следва да подпомага обучението и свързването в мрежа, които допринасят за тяхното професионално развитие, като им дава средствата за по-добро изпълнение на спомагателните задължения, които те традиционно извършват. (34) Предвид слабата представеност на дребномащабните крайбрежни рибари в социалния диалог, ЕФМДР следва да подпомага организации, които насърчават този диалог на подходящи форуми. (35) Предвид потенциала на диверсификацията за дребномащабните крайбрежни рибари и тяхната съществено важна роля в крайбрежните общности, ЕФМДР следва да подпомага дифверсификацията, като обхваща новосъздадени предприятия и инвестиции за модернизация на техните кораби, в допълнение към съответното обучение за придобиване на професионални умения и съответната област извън риболовните дейности. (36) С цел посрещане на нуждите, свързани със здравословни и безопасни условия на труд на борда на риболовните кораби, ЕФМДР следва да подпомага инвестиции, насочени към безопасните условия и хигиената на борда. (37) Вследствие на създаването на системи на прехвърляеми риболовни концесии, предвидено в член 27 от [Регламента относно ОПОР] и с цел подпомагане на държавите-членки при внедряването на тези нови системи, ЕФМДР следва да отпуска подпомагане за изграждане на капацитета и обмен на най-добри практики. (38) Въвеждането на системите на прехвърляеми риболовни концесии следва да повиши конкурентоспособността на сектора. Следователно може да възникне нужда от нови професионални възможности извън риболовните дейности. По тази причина ЕФМДР следва да подпомага диверсификацията и създаването на работи места в риболовни общности, по-специално като подпомага новосъздадени предприятия и пренасочването на корабите към морски дейности извън риболовните дейности на дребномащабни крайбрежни риболовни кораби. Последната операция изглежда подходяща, тъй като дребномащаните крайбрежни риболовни кораби не са обхванати от системите на прехвърляеми риболовни концесии. (39) Целта на общата политика в областта на рибарството е да гарантира устойчива експлоатация на рибните запаси. Свръхкапацитетът е определен за основна причина за свръхулова. Следователно е съществено важно риболовният флот на Съюза да бъде приспособен към наличните ресурси. Премахването на свръхкапацитета чрез публична помощ като схеми за временно или окончателно преустановяване на риболовни дейности или бракуване са доказали своята неефективност. Следователно ЕФМДР ще подкрепя създаването и управлението на системи от прехвърляеми риболовни концесии, целящи намаляване на свръхкапацитета и подобрени икономически показатели и доходност на въпросните оператори. (40) Предвид факта, че свръхкапацитетът е една от основните причини за свръхулова, следва да бъдат предприети мерки за приспособяване на риболовния флот на Съюза към наличните ресурси. В тази връзка ЕФМДР следва да подпомага създаването, изменението и управлението на системи на прехвърляеми риболовни концесии, въведени от ОПОР като инструменти за управление с цел намаляване на свръхкапацитета. (41) От първостепенна важност е въпросите, свързани с околната среда, да бъдат интегрирани в ЕФМДР и да подкрепят мерките за опазване по ОПОР, като се имат предвид обаче разнообразните условия във водите на целия Съюз. По тази причина е изключително важно да се разработи рационализиран подход към мерките за опазване. (42) В същия ред на мисли ЕФМДР следва да подпомага намаляването на въздействието на риболова върху морската среда, по-специално чрез насърчаването на екоиновациите, по-селективни риболовни съоръжения и оборудване, както и мерки, целящи опазване и възстановяване на морското биологично разнообразие и екосистеми, както и услугите, които предоставят те, в съответствие със Стратегията на ЕС за биологичното разнообразие до 2020 г. (43) В съответствие с въведената от ОПОР забрана за изхвърляне ЕФМДР следва да подпомага инвестиции на борда на корабите, целящи възможно най-добро оползотворяване на нежеланите уловени риби и валоризиране на недостатъчно използваните части от уловената риба. Предвид недостига на ресурсите, за да се увеличи до максимум стойността на уловената риба, ЕФМДР следва да подпомага също така инвестиции на борда на корабите, целящи добавяне на търговска стойност на уловената риба. (44) Предвид важността на риболовните пристанища, кейовете за разтоварване и покритите лодкостоянки, ЕФМДР следва да подпомага съответните инвестиции, по-специално предназначени за повишаване на енергийната ефективност, опазване на околната среда, качеството на разтоварваните продукти, както и безопасността и условията на труд. (45) За Съюза е от съществена важност да се постигне устойчив баланс между сладководните ресурси и тяхната експлоатация. Следователно, като надлежно се отчита въздействието върху околната среда и се гарантира запазването на икономическата жизнеспособност на тези сектори, следва да бъдат приети съответните разпоредби за подпомагане на риболова във вътрешни водоеми. (46) В съответствие със стратегията на Комисията за устойчиво развитие на европейската аквакултура[12], с целите на ОПОР и стратегията „Европа 2020“ ЕФМДР следва да подпомага устойчивото развитие на сектора на аквакултурите в екологично, икономическо и социално отношение. (47) Аквакултурата подпомага икономическия растеж и заетостта в крайбрежните и селски райони. По тази причина е съществено важно ЕФМДР да е на разположение на предприятията за аквакултури, по-специално МСП, и да допринася за привличането на нови производители на аквакултури към сектора. С цел повишаване на конкурентоспособността и икономическите резултати на дейностите, свързани с аквакултури, е съществено важно да се стимулират иновациите и предприемачеството. Следователно ЕФМДР следва да подпомага иновативните операции и бизнес развитието, по-специално при отглежданите в морето и нехранителните аквакултури. (48) Новите форми на доходи, в съчетание с дейностите, свързани с аквакултури, вече са проявили своята добавена стойност за бизнес развитието. Следователно ЕФМДР следва да подпомага тези допълнителни дейности извън аквакултурата, като риболовен туризъм, образователни или екологични дейности. (49) Друга важна форма за повишаване на дохода на предприятията за аквакултури е добавянето на стойност към техните продукти чрез преработване и предлагане на пазара на собствената си продукция, както и включване на нови видове с добри изгледи за реализация на пазара, като по този начин ще диверсифицират своята продукция. (50) Предвид необходимостта от определяне на най-подходящите области за развиване на аквакултури, като се отчита достъпът до води и пространство, ЕФМДР следва да подпомага националните органи при вземането на стратегически решения на национално равнище. (51) Инвестирането в човешкия капитал също е съществено важно за увеличаване на конкурентоспособността и икономическите резултати на дейностите, свързани с аквакултури. Следователно ЕФМДР следва да подпомага обучението през целия живот и свързването в мрежи, които стимулира разпространението на знания, както и консултантските услуги, които допринасят за подобряване на общите резултати и конкурентоспособността на операторите. (52) С цел да се насърчи устойчивата в екологично отношение аквакултура ЕФМДР следва да подпомага дейности, свързани с аквакултури, които в значителна степен отчитат факторите на околната среда, преминаването на предприятията за аквакултири към управление на околната среда, използването на одитни схеми, както и преминаването към биологични аквакултури. В този ред на мисли ЕФМДР следва да подпомага също така аквакултурите, осигуряващи специални услуги, използващи даденостите на околната среда. (53) Предвид важността на защитата на потребителите ЕФМДР следва да гарантира подходящо подпомагане на земеделските производители, за да се смекчи риска за обществеността и здравето на животните, с който може да е свързано отглеждането на аквакултури. (54) Като отчита риска на инвестициите в дейности, свързани с аквакултури, ЕФМДР следва да допринася към бизнес сигурността чрез осигуряване на достъп до застраховане на запасите, а оттам и опазване на доходите на производителите в случай на прекомерни производствени загуби, дължащи се по-специално на природни бедствия, неблагоприятни метеорологични явления, внезапни промени в качеството на водите, заболявания или заразяване с вредители и унищожаване на производствени съоръжения. (55) Предвид факта, че подходът по отношение на развитието, направлявано от потребностите на населението в съответните райони, отдавна е доказал своята полза за насърчаване на развитието на рибарството и на селските райони, като изцяло отчита големите нужди от развитие на много сектори, в бъдеще подпомагането следва да бъде продължено и засилено. (56) В рибарските райони развитието, направлявано от потребностите на местното население, следва да насърчава иновативни подходи за осигуряване на растеж и работни места, по-специално посредством добавяне на стойност към продуктите от рибарството и диверсифициране на местната икономика в посока на нови икономически дейности, включително предлаганите от т.нар „син“ растеж и по-широките морски сектори. (57) Устойчивото развитие на рибарските райони следва да допринесе за постигане на целите на стратегията „Европа 2020“ за насърчаване на социалното приобщаване и намаляване на бедността и за засилването на иновациите на местно равнище, както и на целта за териториално сближаване — определена като основен приоритет в Договора от Лисабон. (58) Развитието, направлявано от потребностите на населението в съответните райони, следва да бъде осъществявано на база на подход „отдолу-нагоре“ чрез местни партньорства, съставени от представители на обществеността, частния сектор и гражданското общество, които правилно отразяват местното общество. Посочените участници на местно ниво по най-добър начин могат да изготвят и приложат интегрирани многосекторни стратегии за местно развитие, които са отговарят на нуждите на техните собствени рибарски райони. С цел да се гарантира представителността на местните групи за действие е важно нито една отделна заинтересована група да няма повече от 49 % от правата на глас в органите за вземане на решения. (59) Свързването в мрежи на местните партньорства е основна характеристика на този подход. Сътрудничеството между тези местни партньорства е важен инструмент за развитието, за който ЕФМДР следва да способства. (60) Подпомагането на рибарските райони по линия на ЕФМДР следва да бъде координирано с подпомагането на местното развитие, предлагано от други фондове на Съюза, и следва да обхваща всички аспекти на изготвянето и изпълнението на стратегиите за местно развитие и дейностите на местните групи за действие, както и разходите за съживяване на местния район и за поддържане на местното партньорство. (61) С цел да се гарантира жизнеспособността на рибарството и аквакултурите на силно конкурентния пазар е необходимо да бъдат определени разпоредби за отпускане на подпомагане за изпълнението на [Регламент (ЕС) № […] относно общата организация на пазарите на продукти от риболов и аквакултури][13], както и за дейностите по предлагане на пазара и преработване, извършвани от операторите с цел увеличаване до максимум на стойността на продуктите от риболов и аквакултури. Следва да се обърне специално внимание на насърчаването на операциите, които интегрират дейности от веригата за доставка, свързани с производството, преработването и предлагането на пазара. С цел приспособяване към новата политика за забрана на изхвърлянето ЕФМДР следва да подпомага също така преработването на нежелания улов. (62) Следва да се даде приоритет на организациите на производители и на асоциациите на организации на производители, като им се отпусне подпомагане. Компенсацията за помощ за складиране и помощ за разработване на планове за производство и предлагане на пазара следва постепенно да бъде премахната, тъй като конкретно на този вид подпомагане е изгубил своята важност с оглед на променящата се структура на пазара на Съюза за подобен род продукти и нарастващата важност на силните организации на производители. (63) Като се признава нарастващата конкуренция, пред която са изправени дребномащабните крайбрежни рибари, ЕФМДР следва да подпомага предприемачески инициативи на дребномащабните крайбрежни рибари, които добавят стойност към рибата, която те улавят, по-специално чрез извършване на преработването и прякото предлагане на пазара на рибата, която улавят те. (64) Риболовните дейности в най-отдалечените райони на Европейския съюз са изправени пред трудности, което по-специално се дължи на допълнителните разходи, които се правят при предлагането на пазара на определени рибни продукти, поради специфичните им проблеми, признати в член 349 от Договора за функционирането на Европейския съюз. (65) С цел да се запази конкурентоспособността на определени рибни продукти от най-отдалечените райони на Европейския съюз, сравнена с тази на аналогични продукти от други райони на Европейския съюз, през 1992 г. Европейският съюз въведе мерки за компенсиране на свързаните допълнителни разходи в сектора на рибарството. Мерките, прилагани за периода 2007—2013 г., са предвидени в Регламент (ЕО) № 791/2007 на Съвета[14]. Необходимо е предоставянето на подпомагане за компенсиране на допълнителните разходи за предлагането на пазара на определени рибни продукти да продължи от 1 януари 2014 г. (66) Предвид различните пазарни условия в съответните най-отдалечени райони, колебанията в уловите и запасите, както и в пазарното търсене, съответните държави-членки следва сами да определят рибните продукти, отговарящи на изискванията за компенсиране, съответните максимални количества и размерите на компенсацията в рамките на цялостното разпределение на помощите за държава-членка. (67) На държавите-членки следва да се разреши да внасят разграничения в списъка и количествата на съответните рибни продукти, както и в размера на компенсацията в рамките на цялостното разпределение на помощите за държава-членка. Те следва също да получат разрешение да коригират плановете си за компенсиране, ако променящите се условия оправдават това. (68) Държавите-членки следва да определят размера на компенсацията на ниво, позволяващо подходящо компенсиране на допълнителните разходи, породени от специфичните проблеми на най-отдалечените райони и по-специално на тези, породени от разходите за транспортиране на продуктите до континентална Европа. С цел да се избегне прекомерно компенсиране, компенсацията следва да е пропорционална на допълнителните разходи, които се покриват от помощта, и в никакъв случай не бива да надвишава 100 % от разходите за транспортиране до континентална Европа и другите свързани с тях разходи. За целта следва да се вземат предвид и други видове публична интервенция, които оказват въздействие върху размера на допълнителните разходи. (69) От първостепенна важност е държавите-членки и операторите да бъдат оборудвани по такъв начин, че да могат да се извършват проверки съобразно високи стандарти и, следователно, да се гарантира спазването на правилата на общата политика в областта на рибарството, като същевременно се осигури устойчивата експлоатация на живите водни ресурси. По тази причина ЕФМДР следва да подпомага държавите-членки и операторите в съответствие с Регламент (ЕО) № 1224/2009 на Съвета. Посоченото подпомагане следва да допринесе за устойчивия растеж, като се създава култура на спазване. (70) Предоставената на държавите-членки помощ въз основа на Регламент (ЕО) № 861/2006 за направените разходи във връзка с прилагането на системата за контрол на Съюза следва да продължи и по линия на ЕФМДР съгласно логиката на единния фонд. (71) В съответствие с целите на политиката на Съюза относно контрола и правоприлагането, изглежда целесъобразно да се предвиди минимално време, което да бъде посветено на контрола на рибарството при използването на корабите, самолетите и хеликоптерите за патрулиране, чиято продължителност следва да бъде определена точно, за да се осигури база за подпомагането по линия на ЕФМДР. (72) Предвид важността на сътрудничеството между държавите-членки в областта на контрола ЕФМДР следва да предоставя подпомагане за тази цел. (73) Следва да бъдат установени разпоредби за подпомагане на събирането, управлението и използването на данни за рибарството според посоченото в многогодишната програма на Съюза, по-специално за подпомагане на националните програми, управлението и използването на данни за научни анализи и изпълнението на ОПОР. Подпомагането, предоставяно на държавите-членки въз основа на Регламент (ЕО) № 861/2006 за направените разходи във връзка със събирането, управлението и използването на данни за рибарството, следва да продължи по линия на ЕФМДР съгласно логиката на единния фонд. (74) Необходимо е също така да се подкрепя сътрудничеството между държавите-членки, както и с трети държави, ако е уместно, във връзка със събирането на данни в рамките на един и същ морски басейн, както и със съответните международни научни структури. (75) Целта на ИМП е да подпомага устойчивото използване на моретата и океаните и да се проявява координирано, съгласувано и прозрачно вземане на решения във връзка с политиките, които оказват въздействие върху океаните, моретата, островите, крайбрежните и най-отдалечените райони и морските сектори, в съответствие със Съобщението на Комисията „Интегрирана морска политика за Европейския съюз“[15]. (76) Необходимо е да се запази финансирането за изпълнението и доразвиването на интегрираната морска политика на Европейския съюз, както е видно от изявленията на Съвета, на Европейския парламент и на Комитета на регионите[16]. (77) ЕФМДР следва да подпомага насърчаването на интегрирано морско управление на всички равнища, особено чрез обмен на най-добри практики и доразвиване и изпълнение на стратегиите за морските басейни. Тези стратегии целят създаването на интегрирана рамка за справяне с често срещаните трудности в европейските морски басейни и засилено сътрудничество между заинтересованите страни с цел увеличаване до максимум използването на финансовите инструменти и фондове на Съюза и допринасяне за икономическото, социалното и териториалното сближаване в рамките на Съюза. (78) ЕФМДР следва да подпомага също така доразвиването на инструментите за създаване на синергии между инициативите, предприемани в различни сектори и засягащи моретата, океаните и крайбрежията. Такъв е случаят с интегрираното морско наблюдение, чиято цел е подобряване на морската ситуационна осведоменост чрез подобрен и сигурен обмен на информация между различните сектори. Въпреки това операциите, свързани с морското наблюдение, които попадат в обхвата на дял V от Договора за функционирането на Европейския съюз, не следва да се финансират по линия на ЕФМДР. (79) Взаимното свързване на определени информационни системи, поддържани от тези сектори, може да изисква съгласуваното мобилизиране на собствените им механизми за финансиране в съответствие с разпоредбите на Договора. Морското пространствено планиране и интегрираното управление на крайбрежните зони са съществено важни за устойчивото развитие на морските области и крайбрежните райони, като и двата инструмента допринасят за постигането на целите на базираното на екосистемите управление и разработването на връзки суша-море. Тези инструменти са важни също така за управлението на различните начини, по които се използват нашите крайбрежни ивици, морета и океани, с оглед на тяхното устойчиво икономическо развитие и стимулирането на трансгранични инвестиции, като прилагането на Рамковата директива за морска стратегия ще доопредели границите на устойчивостта на човешките дейности, които оказват въздействие върху морската среда. Освен това е необходимо да се повишат знанията за морския свят и да се стимулират иновациите чрез улесняване на събирането, свободното споделяне, повторното използване и разпространението на данни за състоянието на океаните и моретата. (80) ЕФМДР следва да подпомага също така устойчивия икономически растеж, заетостта, иновациите и конкурентоспособността в рамките на морските сектори и в крайбрежните райони. Особено важно е да бъдат определени регулаторните пречки и недостатъчните умения, които спъват растежа в новопоявилите се и потенциалните морски сектори, както и операции, целящи насърчаване на инвестициите в технологични иновации, които са необходими за подобряване на бизнес потенциала на мореплавателните и морските приложения. (81) ЕФМДР следва да допълва и да съответства на съществуващите и бъдещите финансови инструменти, които Съюзът и държавите-членки предоставят на разположение, както на национално, така и на поднационално равнище, за насърчаване на опазването и устойчивото използване на океаните, моретата и крайбрежията, като спомага за по-ефективното сътрудничество между държавите-членки и техните крайбрежни, островни и най-отдалечени райони и се вземе предвид приоритизирането и напредъка на националните и местните проекти. Фондът ще се свърже с други политики на Съюза, които могат да включват морско измерение, по-специално Европейския фонд за регионално развитие, Кохезионния фонд и Европейския социален фонд, както и програмата „Хоризонт 2020“ за изследвания и енергийната политика. (82) С цел постигане на целите на ОПОР на глобално равнище, Съюзът изпълнява активна роля в работата на международните организации. Следователно е изключително важно Съюзът да участва в дейността на подобни организации, което спомага за гарантиране опазването и устойчивата експлоатация на рибните ресурси в открито море и във водите на трети държави. Подпомагането, предоставяно на международни организации въз основа на Регламент (ЕО) № 861/2006, следва да бъде продължено по линия на ЕФМДР съгласно логиката на единния фонд. (83) С цел да се подобри управлението в рамките на ОПОР и да се гарантира ефективното функциониране на консултативните комитети (КК), от съществена важност е на КК да бъде предоставено достатъчно и постоянно финансиране, за да могат ефективно да изпълняват своята консултативна роля в рамките на ОПОР. Съгласно логиката на единния фонд подпомагането, предоставено на КК по линия на ЕФМДР, следва да замести подпомагането, предоставяно на регионалните консултативни съвети (РКС) на базата на Регламент (ЕО) № 861/2006. (84) Чрез техническа помощ ЕФМДР следва да предоставя подготвително, административно и техническо подпомагане, както и подпомагане за информационни мерки, свързването в мрежа, извършване на оценяване, одити, изследвания и обмен на опит с цел да улесни изпълнението на оперативната програма и да поощри иновационни подходи и практики за ясно и прозрачно изпълнение. Техническата помощ следва да включва създаването на европейска мрежа от местни групи за действие в областта на рибарството, целящи изграждане на капацитет, разпространение на информация, обмен на опит и подпомагане на сътрудничеството между местните партньорства. (85) Във връзка с всички операции, финансирани по настоящия регламент, както по линия на споделеното, така и на прякото управление, е необходимо да се гарантира защитата на финансовите интереси на Съюза чрез правилното прилагане на законодателството, което има връзка със защитата на тези интереси, и да се гарантира извършването на съответните проверки от държавите-членки и от Комисията. (86) [Регламент (ЕС) № […] за определяне на общи разпоредби] и разпоредбите, приети в съответствие с него, следва да се прилагат по отношение на разпоредбите на настоящия регламент, които попадат в рамките на споделеното управление. По-специално [Регламент (ЕО) № […] за определяне на общи разпоредби][17] определя разпоредби, свързани със споделеното управление на средствата на Съюза с държавите-членки на база на принципите на добро финансово управление, прозрачност и недискриминиране, както и разпоредби за функционирането на акредитираните органи, бюджетните принципи, разпоредби, които следва да се спазват в рамките на настоящия регламент. (87) Като се вземат предвид обаче специфичните характеристики на ЕФМДР, по-специално неговата големина, видовете дейности, които се финансират, силната връзка с ОПОР и всички други съответни фактори, с настоящия регламент някои от общите разпоредби, свързани със споделеното управление, следва да бъдат приспособени, дерогирани или допълнени. Когато това се изисква от разпоредбите на [Регламент (ЕС) № […] за определяне на общи разпоредби], ЕФМДР следва да изпълни и допълни въпросните общи разпоредби. (88) Тъй като е важно да се гарантира опазването на морските биологични ресурси и защитата на рибните запаси, по-специално от незаконен риболов, и с оглед на заключенията, направени в Зелената книга „Реформа на ОПОР“[18], от подпомагането по ЕФМДР следва да бъдат изключени операторите, които не спазват правилата на ОПОР и които особено много застрашават устойчивостта на съответните запаси, позволяваща възстановяването и поддържането на популациите на подложените на улов видове над равнищата на МУУ, както и операторите, които се занимават с ННН риболов. Финансирането от Съюза на който и да било етап от процеса на подбор до изпълнението на дадена операция не следва да се използва в ущърб на обществения интерес от опазване на морските биологични ресурси, заложен в целите на Регламента относно ОПОР. (89) Държавите-членки следва да приемат подходящи мерки, с които да гарантират правилното функциониране на системите за управление и контрол. За тази цел се посочват управляващ орган, разплащателна агенция и сертифициращ орган за всяка оперативна програма и се определят техните отговорности. Тези отговорности следва да се отнасят преди всичко до доброто финансово изпълнение, организацията на извършване на оценка, сертифицирането на разходите, одита и съответствието с правото на Съюза. Следва да се създаде организация за редовни срещи между Комисията и заинтересованите национални органи, с цел да се контролират помощите. По-специално, относно управлението и контрола е необходимо да се установят условията, посредством които държавите-членки гарантират, че такива системи съществуват и функционират задоволително. (90) През целия цикъл на разходите финансовите интереси на Европейския съюз следва да бъдат защитавани с пропорционални мерки, включително посредством предотвратяване, констатиране и разследване на нередности, възстановяване на изгубени, погрешно изплатени или неправомерно използвани средства, а при необходимост — и чрез прилагането на санкции. (91) Сумите, които бъдат възстановени от държавите-членки при констатиране на нередности, следва да остават на разположение на оперативните програми на съответната държава-членка. Следва да бъде създадена система за финансова отговорност на държавите-членки при липса на пълно възстановяване при нередности, а Комисията следва да може да опазва интересите на бюджета на Съюза, като задължава въпросната държава-членка със сумите, които са изгубени в резултат на нередности и не са възстановени в рамките на разумни срокове. (92) В интерес на доброто работно партньорство и подходящото популяризиране на помощта от Съюза следва да се осигури възможно най-широка информираност. Органите, осъществяващи управление на помощта, следва да са отговорни за тази дейност и да уведомяват Комисията за взетите мерки. (93) Правилата и процедурите, регулиращи задълженията и плащанията, следва да се опростят, за да се осигури постоянен паричен поток. Предварително финансиране в размер на 4 % от участието на ЕФМДР би ускорило изпълнението на оперативната програма. (94) С цел да се осигури доброто управление на ресурсите на Съюза, следва да се направят подобрения по отношение на прогнозирането и извършване на разходите. За тази цел държавите-членки следва редовно да изпращат на Комисията техните прогнози за използването на ресурсите на Съюза и всякакви закъснения по финансовото изпълнение следва да водят до връщане на авансовите суми и автоматично отпадане на задълженията за плащане. (95) С цел да се отговори на специфичните нужди на ОПОР, посочени в членове 50 и 51 от [Регламента относно ОПОР], и да се допринесе за съответствието с правилата на ОПОР, следва да бъдат определени допълнителни разпоредби към правилата за прекъсване на крайния срок за плащане [Регламент (ЕС) № […] за определяне на общи разпоредби]. Когато дадена държава-членка или оператор не са изпълнили своите задължения по ОПОР или когато Комисията има доказателства да предполага такова неспазване, като предпазна мярка на Комисията следва да бъде разрешено да прекъсва плащанията. (96) Освен възможността за прекъсване, с цел да се избегне явен риск от изплащане на недопустими разходи, на Комисията следва да бъде разрешено да спира плащанията, свързани с неспазването на правилата на ОПОР, както се изисква от членове 50 и 51 от [Регламента относно ОПОР]. (97) С цел да установи финансовите взаимоотношения между акредитираните разплащателни агенции и бюджета на Съюза, Комисията следва ежегодно да извършва уравняване на годишните счетоводни отчети на тези разплащателни агенции. Решението за уравняване на сметките се взема въз основа на преценката за пълнотата, точността и верността на сметките, но не и за съответствието на разходите със законодателството на Съюза. (98) Оперативната програма следва да бъде обект на наблюдение и оценка, за да се подобри нейното качество и да се докажат постиженията ѝ. Комисията следва да създаде рамка за общо наблюдение и оценка, която да гарантира, че съответните данни ще бъдат своевременно предоставени на разположение. В този контекст Комисията следва състави списък с показатели и да оцени въздействието на политиката за ЕФМДР по отношение на конкретните цели. (99) Отговорността за наблюдението на програмата следва да бъде споделена между управляващ орган и комитет за наблюдение, създадени за тази цел. Във връзка с това следва да бъдат уточнени съответните отговорности. Наблюдението на програмата следва да включва изготвянето на годишен доклад за изпълнението, който да бъде изпращан на Комисията. (100) С цел да се повишат достъпността и прозрачността на информацията относно възможностите за финансиране и бенефициерите на проектите, във всяка държава-членка следва да се създаде единен уебсайт или портал за предоставяне на информация относно оперативните програми, включително списъците с операциите, които се подпомагат от всяка оперативна програма. Тази информация следва да дава смислена, осезаема и конкретна представа на обществеността и по-специално на данъкоплатците в ЕС относно това как се изразходва финансирането от Съюза по линия на ЕФМДР. Наред с това публикуването на съответните данни следва да се използва също така за целите на допълнителното популяризиране на възможността за подаване на заявление за финансиране от Съюза. Въпреки това, при пълно спазване на основното право на защита на данните и в съответствие с решението на Съда по съединени дела Schecke[19], не следва да се изисква публикуването на имената на физическите лица. (101) С оглед на допълнението и изменението на определени несъществени елементи от настоящия регламент Комисията следва да получи правомощие да приема актове в съответствие с член 290 от Договора по отношение на кодекса на поведение при установяването на случаи на неспазване на правилата на ОПОР, които биха могли да доведат до недопустимост на заявлението и времевата рамка на заявлението, за да се гарантират пропорционални предварителни условия, установяване на допустими инвестиции на борда на корабите, за да се избегнат инвестиции, които биха довели до увеличаване на риболовния капацитет на кораба, относно метода на изчисление на нетните приходи в случай на екоиновации, относно определянето на допустими операции и разходи, свързани с опазването и възстановяването на морски защитени територии, относно установяването на допустимите разходи в инвестициите в отглежданите в морето и нехранителните аквакултури, определянето на съдържанието на плана за действие на стратегиите за местно развитие, определяне на допустимите разходи по подготвителното подпомагане за стратегии за местно развитие, определянето на допустимите разходи по текущите разходи и разходите за съживяване за стратегиите за местно развитие, задълженията на разплащателните агенции, определянето на задачите на сертифициращите органи, изясняването на процедурите за подходящо проследяване на одита, изясняването на задълженията на държавите-членки в случай на възстановявания на неправомерни плащания, определянето на случаи на неспазване на ОПОР, които биха могли да доведат до спиране на плащанията, създаването на критерии и методика, прилагани в случай на финансови корекции с фиксиран процент или екстраполирани финансови корекции и списъка на съответните случаи на неспазване на правилата на ОПОР, които биха могли да доведат до прилагане на финансови корекции, и относно съдържанието и изграждането на системата за наблюдение и оценка. (102) При подготовката и изготвянето на делегираните актове Комисията следва да осигури едновременното и своевременно предаване на съответните документи по подходящ начин на Европейския парламент и на Съвета. (103) Комисията следва да бъде оправомощена да приема, чрез актове за изпълнение, решения относно годишното разпределение на средствата, решения за одобряване на оперативните програми и техните изменения, решения относно приоритета на Съюза в политиката по контрол и правоприлагане, решения за одобряване на годишните работни планове за събиране на данни, решения за установяване на доказателства за неспазване на ОПОР, водещо до евентуални прекъсвания на крайния срок за плащане, решения относно неспазването на правилата на ОПОР, водещо до евентуално спиране на плащанията, решения за спиране на плащанията и за отменяне на спирането на плащанията, решения за финансови корекции и решение за уравняване на сметките. (104) С цел да се гарантират еднакви условия за прилагане на настоящия регламент на Комисията следва да бъдат предоставени изпълнителни правомощия във връзка с формата на оперативната програма, процедурите за приемане на оперативната програма, процедурите, свързани с приемането на годишния работен план за събиране на данни, конкретното прилагане на процентите на интензитета на помощта съгласно приложение I, периода от време за изпращане на междинна декларация за разходите, правилата за задължението на разплащателните агенции по отношение на управлението и контрола, специфичните задачи на сертифициращите органи, правилата за ефективно управление и контрол, правилата за определяне на плащанията, които следва да бъдат спрени, процедурите за прекъсване на крайния срок за плащане или за спиране на плащанията, процедурата за допълнителни проверки на място от страна на Комисията, формата на годишните доклади за изпълнението, елементите, които следва да бъдат включени в предварителните и в последващите оценки, както и разработването на техническите елементи на мерките за популяризиране. Тези правомощия следва да се упражняват в съответствие с разпоредбите на Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията[20]. (105) С оглед на процедурния характер на разпоредбите, които следва да се приемат от Комисията чрез актове за изпълнение съгласно член 24, член 98, член 120 и член 143, при приемане на последните следва да се прилага процедурата по консултиране. (106) С цел да се улесни плавния преход от системата, установена с Регламент (ЕО) № 1198/2006, към системата, установена с настоящия регламент, на Комисията следва да бъде делегирано правомощието да приема актове в съответствие с член 290 от Договора по отношение на установяването на преходни разпоредби. (107) Новата схема за подпомагане, предвидена в настоящия регламент, заменя схемата за подпомагане, създадена с Регламент (ЕО) № 1198/2006, Регламент (ЕО) № 861/2006, Регламент на Европейския парламент и на Съвета за установяване на програма за подпомагане на по-нататъшното развитие на интегрираната морска политика, Регламент (ЕО) № 1290/2005 относно гаранционния фонд, Регламент (ЕО) № 791/2007 и член 103 от Регламент (ЕО) № 1224/2009. Следователно посочените регламенти и разпоредба следва да бъдат отменени, считано от 1 януари 2014 г., ПРИЕХА НАСТОЯЩИЯ РЕГЛАМЕНТ: ДЯЛ I ЦЕЛИ ГЛАВА I Обхват и определения Член 1 Предмет Настоящият регламент определя финансовите мерките на Съюза за изпълнението на: а) общата политика в областта на рибарството (ОПОР); б) съответните мерки, отнасящи се до морското право; в) устойчивото развитие на рибарските райони и риболова във вътрешните водоеми; г) интегрираната морска политика (ИМП). Член 2 Географски обхват Настоящият регламент се прилага към операции, които се осъществяват на територията на ЕС, освен ако в настоящия регламент изрично е предвидено друго. Член 3 Определения 1. За целите на настоящия регламент и без да се засяга действието на параграф 2 се прилагат определенията, посочени в член 5 от [Регламента относно общата политика в областта на рибарството][21], член 5 от [Регламента относно общата организация на пазарите на продукти от риболов и аквакултури] и член 4 от Регламент (ЕО) № 1224/2009 на Съвета и член 2 от Регламент (ЕС) № [Регламента за определяне на общи разпоредби][22]. 2. За целите на настоящия регламент се прилагат следните определения: (1) „обща среда за обмен на информация“ (CISE) означава мрежа от системи с децентрализирано устройство, създадена за целите на обмена на информация между потребители от различни сектори с оглед подобряване на осведомеността относно състоянието на дейностите по море; (2) „междусекторни операции“ означава инициативи, които са в полза едновременно на различни сектори и/или секторни политики, съгласно посоченото в Договора за функционирането на Европейския съюз и които не могат да бъдат осъществени изцяло посредством мерки, ограничени в рамките на съответната област на политика; (3) „електронна система за записване и отчитане“ (ERS) означава система за електронно записване и отчитане на данни съгласно членове 15, 24 и 63 от Регламент (ЕО) № 1224/2009 на Съвета; (4) „Европейска мрежа за наблюдение и данни за морската среда“ означава мрежа, която обединява националните програми за наблюдение и данни за морската среда в общ и достъпен европейски ресурс; (5) „рибарски район“ означава район с морски или езерен бряг, или включващ изкуствени водоеми или речен естуар, обхващащ значителен брой лица, заети в сектора на рибарството или на аквакултурите, и определен като такъв от държавата-членка; (6) „рибар“ означава всяко лице, което се занимава професионално с признат от държава-членка риболов на борда на действащ риболовен кораб или се занимава професионално с признато от държава-членка отглеждане на морски организми без кораб; (7) „интегрирана морска политика“ (ИМП) означава политика на Съюза, чиято цел е да насърчава координираното и съгласувано вземане на решения с оглед увеличаване до максимум на устойчивото развитие, икономическия растеж и социалното сближаване на държавите-членки и по-специално крайбрежните, островните и най-отдалечените райони на Съюза, както и морските сектори, посредством съгласувани политики, свързани морското дело, и съответното международно сътрудничество; (8) „интегрирано морско наблюдение“ е инициатива на ЕС, чиято цел е да се подобри ефективността и ефикасността на дейностите по наблюдение на европейските морета чрез обмен на информация и сътрудничество между секторите и през границите; (9) „нередност“ означава нередност съгласно определението в член 1, параграф 2 от Регламент (ЕО, Евратом) № 2988/95; (10) „риболов във вътрешни водоеми“ означава риболов, извършван със стопанска цел от кораби, опериращи единствено във вътрешни водоеми, или с други уреди, използвани за риболов под лед; (11) „интегрирано управление на крайбрежните зони“ означава стратегиите и мерките, определени в Препоръка 2002/413/ЕО на Европейския парламент и на Съвета от 30 май 2002 г. относно прилагането на интегрираното управление на крайбрежните зони в Европа[23]; (12) „интегрирано морско управление“ означава координирано управление на всички секторни политики на ЕС, които оказват въздействие върху океаните, моретата и крайбрежните райони; (13) „морски райони“ означава географските райони, определени в приложение I към Решение 2004/585/ЕО на Съвета, и районите, установени от регионалните организации за управление на рибарството; (14) „морско пространствено планиране“ означава процес, чрез който публичните органи анализират и определят пространственото и времевото разпространение на човешките дейности в морските райони с цел постигане на екологичните, икономическите и социалните цели; (15) „мярка“ означава набор от операции; (16) „публични разходи“ означава всяко участие във финансирането на операции, получено от бюджета на държава-членка или от бюджета на регионални и местни органи или на Европейския съюз, както и всички подобни разходи. Всяко участие във финансирането на операции, което произхожда от бюджета на публичноправни организации или сдружения на един или повече регионални или местни органи или публичноправни организации, действащи в съответствие с Директива 2004/18/EО на Европейския парламент и на Съвета от 31 март 2004 г. относно координирането на процедурите за възлагане на обществени поръчки за строителство, доставки и услуги[24], се счита за публично участие; (17) „стратегия за морските басейни“ означава структурирана рамка за сътрудничество по отношение на даден географски район, разработена от европейски институции, държави-членки, техни региони и, според случая, трети държави, които споделят даден морски басейн; стратегията отчита географските, метеорологичните, икономическите и политическите особености на морския басейн; (18) „дребномащабен крайбрежен риболов“ означава риболов, осъществяван от риболовни кораби с габаритна дължина под 12 метра, които не са съоръжени с влачени риболовни уреди като посочените в таблица 3 от приложение I към Регламент (EО) № 26/2004 на Комисията от 30 декември 2003 г. относно регистъра на риболовния флот на Общността[25]; (19) „кораби, опериращи единствено във вътрешни водоеми“ означава кораби, които извършват риболов със стопанска цел във вътрешни водоеми и които не са включени в регистъра на риболовния флот на Съюза. ДЯЛ II ОБЩА РАМКА ГЛАВА I Създаване и цели на Европейския фонд за морско дело и рибарство Член 4 Създаване С настоящото се създава Европейският фонд за морско дело и рибарство (ЕФМДР). Член 5 Цели ЕФМДР допринася за постигането на следните цели: а) насърчаване на устойчиви и конкурентоспособни рибарство и аквакултури; б) подкрепа за разработването и изпълнението на интегрираната морска политика на Съюза, в допълнение към политиката на сближаване и на общата политика в областта на рибарството; в) насърчаване на балансирано и приобщаващо териториално развитие на рибарските райони; г) подкрепа за изпълнението на ОПОР. Член 6 Приоритети на Съюза Постигането на целите на ЕФМДР е в подкрепа на стратегията „Европа 2020“ за интелигентен, устойчив и приобщаващ растеж. То се осъществява чрез следните шест приоритета на Съюза, в които са отразени съответните тематични цели на общата стратегическа рамка (наричана по-долу ОСР): (1) Повишаване на заетостта и териториалното сближаване чрез следните цели: а) насърчаване на икономически растеж, социално приобщаване, създаване на работни места и подпомагане на трудовата мобилност в общностите в крайбрежните региони и регионите по вътрешните водоеми, които зависят от риболова и аквакултурите; б) диверсификация на риболовните дейности в други сектори на морската икономика и растеж на морската икономика, включително смекчаване на изменението на климата. (2) Насърчаване на иновативното и конкурентоспособно рибарство, основано на знания, чрез съсредоточаване върху следните области: а) подпомагане на засилването на технологичното развитие, трансфера на иновации и знания; б) подобряване на конкурентоспособността и жизнеспособността на рибарството, по-специално на дребномащабния крайбрежен флот, и подобряване на безопасността или условията на труд в сектора; в) развиване на нови професионални умения и обучение през целия живот; г) подобряване на пазарната организация за продуктите от риболов. (3) Насърчаване на иновативни и конкурентоспособни аквакултури, основани на знания, чрез съсредоточаване върху следните области: а) подпомагане на засилването на технологичното развитие, трансфера на иновации и знания; б) подобряване на конкурентоспособността и жизнеспособността на предприятията за аквакултури, по-специално МСП; в) развиване на нови професионални умения и обучение през целия живот; г) подобряване на пазарната организация за продукти от аквакултури. (4) Насърчаване на устойчиво рибарство с ефективно използване на ресурсите, като се отделя специално внимание на следните области: а) намаляване на въздействието на рибарството върху морската среда; б) опазване и възстановяване на морското биологично разнообразие и екосистеми, включително предоставяните от тях услуги. (5) Насърчаване на устойчиви аквакултури с ефективно използване на ресурсите, като се отделя специално внимание на следните области: а) подобряване на свързаните с аквакултурите екосистеми и насърчаване на аквакултурите с ефективно използване на ресурсите; б) насърчаване на аквакултури с високо равнище на опазване на околната среда, на здравето на животните и хуманното отношение към тях и на общественото здраве и безопасност. (6) Насърчаване на изпълнението на ЕФМДР чрез: а) предоставяне на научни знания и събиране на данни; б) подпомагане на контрола и правоприлагането, повишаване на институционалния капацитет и ефективна публична администрация. ГЛАВА II Споделено и пряко управление Член 7 Споделено и пряко управление 1. Мерките по дял V и техническата помощ по член 92 се финансират от ЕФМДР в съответствие с принципа на споделено управление между държавите-членки и Съюза и съгласно общите правила, посочени в [Регламент (ЕС) № […] за определяне на общи разпоредби][26]. 2. Мерките по дял VI, с изключение на техническата помощ по член 92, се финансират от ЕФМДР в съответствие с принципа на прякото управление. ГЛАВА III Общи принципи на помощта при споделеното управление Член 8 Държавни помощи 1. Без да се засяга действието на параграф 2 от настоящия член, членове 107, 108 и 109 от Договора се прилагат към помощи, отпуснати от държавите-членки, на предприятия в секторите на рибарството и аквакултурите. 2. Членове 107, 108 и 109 от Договора не се прилагат обаче към плащания, извършени от държави-членки съгласно и в съответствие с настоящия регламент в рамките на обхвата на член 42 от Договора. 3. Националните разпоредби, установяващи публично финансиране извън разпоредбите на настоящия регламент, относно финансови вноски като предвидените в параграф 2, се третират в своята съвкупност въз основа на параграф 1. Член 9 Партньорство Чрез дерогация от член 5, параграф 4 от [Регламент (ЕС) № […] за определяне на общи разпоредби] най-малко два пъти през програмния период Комисията се консултира с организациите, които представляват партньорите на равнище Съюза, относно усвояването на подпомагането от ЕФМДР. Член 10 Координация В допълнение към принципите, заложени в член 4 от [Регламент (ЕС) № […] за определяне на общи разпоредби] Комисията и държавите-членки гарантират координацията и взаимното допълване между подпомагането от ЕФМДР и от други политики и финансови инструменти на Съюза, включително Регламент (ЕО) № [за установяване на Рамковата програма за действие за околната среда и изменението на климата (Рамкова програма LIFE)][27], както и тези в рамките на външната дейност на Съюза. Координацията между помощта от ЕФМДР и Рамковата програма LIFE се постига по-специално чрез насърчаване на финансирането на дейности, които допълват интегрирани проекти, финансирани по Рамковата програма LIFE, както и чрез насърчаване на използването на решения, методи и подходи, които са валидирани по Рамковата програма LIFE. Член 11 Предварителни условия По отношение на ЕФМДР се прилагат предварителните условия, посочени в приложение III към настоящия регламент. ГЛАВА IV Допустимост на заявленията и недопустими операции Член 12 Допустимост на заявленията 1. Заяв